CELEX: 32018D1888
Language: el
Date: 2018-12-03 00:00:00
Title: Εκτελεστική απόφαση (ΕΕ) 2018/1888 της Επιτροπής, της 3ης Δεκεμβρίου 2018, με την οποία ορίζεται ότι η προσωρινή αναστολή του προτιμησιακού δασμού, σύμφωνα με το άρθρο 15 του κανονισμού (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου και το άρθρο 15 του κανονισμού (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, δεν κρίνεται σκόπιμη για τις εισαγωγές μπανανών καταγωγής Γουατεμάλας και Περού

4.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/49
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2018/1888 ΤΗΣ ΕΠΙΤΡΟΠΗΣ
         της 3ης Δεκεμβρίου 2018
         με την οποία ορίζεται ότι η προσωρινή αναστολή του προτιμησιακού δασμού, σύμφωνα με το άρθρο 15 του κανονισμού (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου και το άρθρο 15 του κανονισμού (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, δεν κρίνεται σκόπιμη για τις εισαγωγές μπανανών καταγωγής Γουατεμάλας και Περού
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου (1), και ιδίως το άρθρο 15 παράγραφος 2,
         Έχοντας υπόψη τον κανονισμό (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (2), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο μηχανισμός σταθεροποίησης για τις μπανάνες θεσπίστηκε με τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου. Παρόμοιος μηχανισμός θεσπίστηκε στη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου. Οι εν λόγω συμφωνίες («οι συμφωνίες») άρχισαν να εφαρμόζονται προσωρινά για τη Γουατεμάλα την 1η Αυγούστου 2013 και για το Περού την 1η Μαρτίου 2013.
                  
               
                     (2)
                  
                  
                     Σύμφωνα με τους εν λόγω μηχανισμούς σταθεροποίησης, όπως εφαρμόζονται με τον κανονισμό (ΕΕ) αριθ. 20/2013 και τον κανονισμό (ΕΕ) αριθ. 19/2013, όταν υπάρχει υπέρβαση ενός καθορισμένου όγκου ενεργοποίησης όσον αφορά τις εισαγωγές νωπών μπανανών (3) από μια από τις οικείες χώρες, η Επιτροπή μπορεί είτε να αναστείλει προσωρινά τον προτιμησιακό δασμό που εφαρμόζεται στις εισαγωγές νωπών μπανανών για τη χώρα αυτή είτε να κρίνει ότι η εν λόγω αναστολή δεν είναι σκόπιμη. Αυτό θα πρέπει να γίνει με εκτελεστική πράξη η οποία πρέπει να εκδοθεί σύμφωνα με τη διαδικασία κατεπείγοντος που προβλέπεται στο άρθρο 14 παράγραφος 4 του κανονισμού (ΕΕ) αριθ. 20/2013 και στο άρθρο 14 παράγραφος 4 του κανονισμού (ΕΕ) αριθ. 19/2013.
                  
               
                     (3)
                  
                  
                     Στις 10 Σεπτεμβρίου και στις 15 Οκτωβρίου 2018 οι εισαγωγές νωπών μπανανών καταγωγής Γουατεμάλας και Περού στην Ένωση υπερέβησαν το επίπεδο ενεργοποίησης των 70 000 τόνων και 97 500 τόνων, αντίστοιχα, το οποίο ορίζεται στις αντίστοιχες οικείες συμφωνίες.
                  
               
                     (4)
                  
                  
                     Στο πλαίσιο αυτό, σύμφωνα με το άρθρο 15 παράγραφος 3 του κανονισμού (ΕΕ) αριθ. 20/2013 και το άρθρο 15 παράγραφος 3 του κανονισμού (ΕΕ) αριθ. 19/2013, η Επιτροπή εξέτασε τον αντίκτυπο των εν λόγω εισαγωγών στην κατάσταση της ενωσιακής αγοράς όσον αφορά τις μπανάνες, προκειμένου να αποφασίσει κατά πόσον ο προτιμησιακός δασμός θα πρέπει να ανασταλεί. Η Επιτροπή εξέτασε το αποτέλεσμα των εν λόγω εισαγωγών στο επίπεδο τιμών της Ένωσης, την ανάπτυξη εισαγωγών από άλλες πηγές και τη γενική σταθερότητα της ενωσιακής αγοράς νωπών μπανανών.
                  
               
                     (5)
                  
                  
                     Στις 15 Οκτωβρίου 2018 οι εισαγωγές νωπών μπανανών από τη Γουατεμάλα και το Περού αντιπροσώπευαν το 2,95 % και το 2,80 % των εισαγωγών νωπών μπανανών στην Ένωση που υπόκεινται στον μηχανισμό σταθεροποίησης. Επιπλέον, η Γουατεμάλα και το Περού αντιπροσώπευαν αντίστοιχα το 1,8 % και το 2,2 % του συνόλου των εισαγωγών νωπών μπανανών στην Ένωση.
                  
               
                     (6)
                  
                  
                     Την ίδια περίοδο, οι εισαγωγές από μεγάλες εξαγωγικές χώρες που υπόκεινται επίσης στον μηχανισμό σταθεροποίησης, και ιδίως από την Κολομβία, τον Ισημερινό και την Κόστα Ρίκα, ανήλθαν αντίστοιχα στο 51 %, το 64,3 % και το 64,3 % των ορίων τους. Ως εκ τούτου, οι «μη χρησιμοποιηθείσες» ποσότητες στο πλαίσιο του μηχανισμού σταθεροποίησης (περίπου 2,4 εκατομμύρια τόνοι) είναι σημαντικά υψηλότερες από τις συνολικές εισαγωγές από τη Γουατεμάλα και το Περού (105 366 και 99 698 τόνοι).
                  
               
                     (7)
                  
                  
                     Οι τιμές εισαγωγής από τη Γουατεμάλα και το Περού ανήλθαν, κατά μέσο όρο, στα 527 EUR/τόνο και 730 EUR/τόνο για τους πρώτους 8 μήνες του 2018 (τελευταία διαθέσιμα στοιχεία), που είναι κατά 20 % και 10,7 %, αντίστοιχα, χαμηλότερες από τον μέσο όρο τιμών των άλλων εισαγωγών νωπών μπανανών στην Ένωση.
                  
               
                     (8)
                  
                  
                     Σ' αυτό το πλαίσιο, παρά τη χαμηλή τιμή των μπανανών που εισάγονται από τη Γουατεμάλα, η μέση τιμή χονδρικής πώλησης για τις μπανάνες στην ενωσιακή αγορά τον Ιούλιο του 2018 δεν παρουσίασε καμία καθοδική μεταβολή και παρέμεινε σε υψηλά επίπεδα. Πράγματι, η μέση τιμή χονδρικής πώλησης για τις μπανάνες (οποιασδήποτε προέλευσης) ανήλθε σε 911,5 EUR/τόνο τον Αύγουστο του 2018, δηλαδή ήταν 2,8 % υψηλότερη από την αντίστοιχη τιμή τον Αύγουστο του 2017 (855,3 EUR/τόνο). Επιπλέον, η μέση τιμή χονδρικής πώλησης για τις μπανάνες που παράγονται στην Ένωση ανήλθε σε 1 228,6 EUR/τόνο τον Αύγουστο του 2018, η οποία είναι υψηλότερη κατά 38,9 % από την τιμή αυτή τον Αύγουστο του 2017 (884,6 EUR/τόνο). Αυτό συμβαίνει, επίσης, παρά το γεγονός ότι οι εισαγωγές από τη Νικαράγουα έχουν πλέον υπερβεί το ανώτατο όριό τους κατά 409 %.
                  
               
                     (9)
                  
                  
                     Δεδομένου ότι οι εισαγωγές μπανανών από τη Γουατεμάλα και το Περού, αντίστοιχα, είναι μικρές, δεν επηρέασαν την τιμή της μπανάνας στην ενωσιακή αγορά. Συνεπώς, στο παρόν στάδιο ούτε υπάρχει ένδειξη ότι η σταθερότητα της ενωσιακής αγοράς έχει διαταραχθεί από τις εισαγωγές νωπών μπανανών από τη Γουατεμάλα και το Περού οι οποίες υπερβαίνουν τον καθορισμένο ετήσιο όγκο ενεργοποίησης, ούτε θεωρείται ότι αυτές είχαν σημαντικό αντίκτυπο στην κατάσταση των ενωσιακών παραγωγών.
                  
               
                     (10)
                  
                  
                     Επιπλέον, δεν υπάρχει ένδειξη επαπειλούμενης σοβαρής επιδείνωσης στην ενωσιακή αγορά ή σοβαρής επιδείνωσης της οικονομικής κατάστασης των εξόχως απόκεντρων περιφερειών της Ένωσης τον Αύγουστο του 2018.
                  
               
                     (11)
                  
                  
                     Ως εκ τούτου, η αναστολή του προτιμησιακού δασμού για τις εισαγωγές μπανανών καταγωγής Γουατεμάλας και Περού δεν κρίνεται σκόπιμη στο παρόν στάδιο.
                  
               
                     (12)
                  
                  
                     Η Επιτροπή θα εξακολουθήσει να παρακολουθεί την κατάσταση και μπορεί να λάβει μέτρα, εάν χρειαστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προσωρινή αναστολή του προτιμησιακού δασμού για τις εισαγωγές νωπών μπανανών που κατατάσσονται στην κλάση 0803 90 10 της συνδυασμένης ονοματολογίας της Ευρωπαϊκής Ένωσης, καταγωγής Γουατεμάλας και Περού, δεν κρίνεται σκόπιμη.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 3 Δεκεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 17 της 19.1.2013, σ. 1.
         
            (2)  ΕΕ L 17 της 19.1.2013, σ. 13.
         
            (3)  Κλάση 0803 90 10 της συνδυασμένης ονοματολογίας της Ευρωπαϊκής Ένωσης της 11ης Οκτωβρίου 2018.